Τόνια Σωτηροπούλου

Η Τόνια (Αντωνία) Σωτηροπούλου (Γλυφάδα, 28 Απριλίου 1987) είναι Ελληνίδα ηθοποιός, κυρίως του κινηματογράφου.  Είναι πιο γνωστή για τον πρωταγωνιστικό της ρόλο στην βρετανική ταινία «Βerberian Sound Studio» μαζί με τον ηθοποιό Toby Jones και τη συμμετοχή της στην ταινία του Ντάνιελ Κρεγκ, Skyfall, ως κορίτσι του James Bond. Επίσης, έχει εμφανιστεί στην αμερικανική ταινία «Hercules» με πρωταγωνιστή τον Ντουέιν Τζόνσον.

 Βιογραφία 
Γεννήθηκε στις 28 Απριλίου 1987 και μεγάλωσε στην περιοχή της Γλυφάδας. Έχει παρακολουθήσει σεμινάρια υποκριτικής και σκηνοθεσίας στο Θέατρο των Αλλαγών, σεμινάριο Musical με τους Α. Καλογρίδη, Κ. Κωτσαδάμ, F. Becter καθώς και σεμινάρια υποκριτικής από τον John Strassberg στο Actor's Studio.

Ξεκίνησε την καριέρα της σε ηλικία 17 ετών, με την ταινία «2 to tango» (σκην. Νίκου Περάκη) και με τη θεατρική παράσταση «Όνειρο θερινής νύχτας», που παίχτηκε στο Θέατρο Αιξωνή Γλυφάδας. Ακολούθησε, το 2006, η ταινία «Λούφα και παραλλαγή» καθώς και η παράσταση «Λαχταρώ», η οποία παίχτηκε στην Κύπρο. Το 2007 έκανε το τηλεοπτικό της ντεμπούτο μέσα από επεισόδιο της σειράς «10η εντολή» και παράλληλα πρωταγωνίστησε στην ταινία «Ψυχραιμία» (σκην. Νίκου Περάκη). Επιπλέον, έπαιξε στην παράσταση «Το τρέντυ θα σφυρίξει 3 φορές» (σκην. Σταμάτη Φασουλή).

Το 2008 εμφανίζεται σε κάποια επεισόδια των σειρών «Χρυσά Κορίτσια», «Αληθινοί Έρωτες», «Σε είδα...» και «Λόλα». Ακολούθως, εγκαθίσταται στο εξωτερικό με σκοπό να κάνει διεθνή καριέρα. Αρχικά πηγαίνει για λίγο στο Βερολίνο κι έπειτα στο Λονδίνο, όπου ξεκινά σταδιακά να κλείνει δουλειές, συμμετέχοντας αρχικά στις ταινίες «Nativity» και «The Midnight Beast». Το 2012 ήταν μια σημαντική χρονιά για την ίδια ως ηθοποιό, αφού πρωταγωνίστησε στο βρετανικό θρίλερ «Βerberian Sound Studio» (σκην. Peter Strickland) μαζί με τον Toby Jones, έπαιξε στην ταινία «Skyfall» (σκην. Sam Mendes) και στο «NORMAL (Real Stories from the sex industry)» (σκην. Nicola Mai).

Το 2014 κάνει ένα πέρασμα από την αμερικανική ταινία «Hercules» (σκην. Brett Rather) με τον Dwayne Johnson και παίζει στην ταινία «Section». Το 2016 παίζει στις ελληνικές ταινίες «Εγκλωβισμένοι» και «The bachelor» (σκην. Αντώνη Σωτηρόπουλου) και στη βρετανική ταινία «Brotherhood» (σκην. Noel Clarke). Το 2017 πρωταγωνιστεί στις ελληνικές ταινίες «Mandelion» (σκην. Αχιλλέα Γατσόπουλου) και «Success Story» (σκην. Νίκου Περάκη), καθώς και στην αμερικανική «Everything Is Wonderful» (σκην. Pia Mechler). To 2018 πρωταγωνίστησε στην ταινία «Αίθουσα Αναμονής» (σκην. Αλέξανδρου Λεονταρίτη).

Το 2019 δανείζει τη φωνή της ως κυρία Μαθουσαλίξ στην ελληνική μεταγλώττιση της ταινίας κινουμένων σχεδίων «Αστερίξ: Το μυστικό του μαγικού ζωμού» και πρωταγωνιστεί στη θεατρική παράσταση «Ο χιονάνθρωπος και το κορίτσι» στο Ωδείο Ηρώδου Αττικού. Τη σεζόν 2020-2021 πρωταγωνίστησε στη σειρά της ΕΡΤ, «Τα Καλύτερά μας Χρόνια» (σκην. Όλγας Μαλέα). Το 2021 έπαιξε στις ταινίες «Man of God» (σκην. Yelena Popovic), που έκανε πρεμιέρα στο Διεθνές Φεστιβάλ Κινηματογράφου Μόσχας και «Saison Morte» (σκην. Θανάση Τότσικα), που έκανε πρεμιέρα στο 62ο Φεστιβάλ Κινηματογράφου Θεσσαλονίκης.

Το 2023 έπαιξε στην σειρά του MEGA, «Milky Way» (σκην. Βασίλη Κεκάτου) ενώ το 2024 συμμετείχε στην σειρά του ΑΝΤ1, «Ψυχοκόρες» (σκην. Μιχάλη Χαραλαμπίδη) και στην ταινία «Ο Νόμος του Μέρφυ» (σκην. Άγγελου Φραντζή).

 Προσωπική ζωή 
Το 2017 έγινε ζευγάρι με τον τραγουδιστή Κωστή Μαραβέγια και στις 11 Οκτωβρίου του 2021 παντρεύτηκαν στην Ύδρα.

Οι γονείς της λέγονται Ανδρέας και Βούλα. Επίσης, έχει δύο μεγαλύτερους ετεροθαλείς αδελφούς, τον Γιάννη (γ. 1966) και τον Στέφανο (γ. 1971) από τη πλευρά του πατέρα της.

Παραπομπές

 Αναφορές 
 http://www.ekathimerini.com/145879/article/ekathimerini/life/tonia-sotiropoulou-lands-enviable-role-as-the-first-greek-bond-girl

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου